I dag blev den tredages lange festival Ordkraft skudt i gang i Nordkraft i Aalborg. Med over 150 indslag på programmet kunne de mange deltagende glæde sig til de næste par dage. - Jeg synes, det er rigtig spændende at skulle høre en masse forskellige forfattere og emner, some er nutidige, og som kan give en masse forskellige perspektiver, siger Anne Elgaard, som er folkeskolelærer. Festivallen blev officielt skudt i gang klokken 15.00 med taler og musik på programmet, inden de mange forfattere kan gå i gang med forelæsninger og indslag. Ordkraft skal være med til at sætte litteraturen i centrum, og for Julie Bak, som er elev på Brønderslev Forfatterskole giver det mulighed for at dele sin interesse med andre. - Jeg håber at kunne snakke med andre unge om litteratur og anbefale, at de alle sammen søger op Brønderslev Forfatterskole til sommer. Der var da også rig mulighed for at snakke med forfattere og andre litteraturinteresserede, mens musikken spillede i baggrunden. Se med her, da TV2 Nord reporter Emma Fjordbak dækkede åbningen: Stor interesse Målet med festivallen er at give børn som voksne muligheden for at krydre hverdagen med litteratur. Det tager de mange besøgende da også til sig. - jeg glæder mig til at høre lidt kendt og ukendt og høre Maren Uthaug. Men samtidig også at møde nogle forfattere eller gode indslag, som man ikke ved så meget om. Så jeg har pakket strikketøjet og er klar til bare at sidde og lytte, siger Andreas Steffensen, som er folkeskolelærer. Allerede i dag var der godt gang i svingdørene, og arrangørerne håber på, at der i løbet af de tre dage vil være omkring 5000 besøgende. - Der er nogle, som jeg tænkte, jeg skulle ind og høre, men der er optaget. Så der er vældig mange mennesker her, siger Fie Højer, som er terapeut. Vinderen af Ordkraftprisen Siden festivallen startede i 2011 er der blevet uddelt Ordkraftprisen. En pris, som bliver uddelt til en kulturpersonlighed, gruppe eller organisation, som har gjort noget særligt for at fremme kulturen. Tidligere kun i Nordjylland, men i dag til forfattere over hele landet. Men alligevel var det endnu engang en nordjyde, som kunne løbe med prisen. -	Bent, man kan ikke gøre Ordkraftprisen nationalt uden at starte på toppen af Danmark. Du er et multitalent fra Frederikshavn, og det mærker man tydeligt, når man læser dine romaner, siger Nikolaj Holm, som er direktør i Aalborg Kongres- og Kulturcenter. Det er nemlig Bent Haller, som for anden gang vandt prisen. Første gang i 2012 og nu igen i 2023. -	Tak er kun et fattigt ord, har jeg fået af vide. Jeg har også meget at sige tak for, siger Bent Haller efter endnu engang at modtage prisen. Netop Ordkraftprisen betyder da også meget for forfatteren. -	Det er den festival, hvor folk kommer for at høre på forfattere og købe bøger, så det er det rigtige forum at få en pris i. Jeg har fået en del priser i min tid, men Ordkraftprisen er speciel. Bent Haller skrev sin første roman i 1975 og siden har han udgivet over 100 bøger. Størstedelen af bøgerne repræsenterer hans hjem, Frederikshavn, og når han er færdig, vil de kunne samles til et mosaikbillede af netop Frederikshavn. Derfor har TV2 Nord også taget sig en snak med den nordjyske forfatter. Se det her:
Ordkraft i Nordkraft. Endnu engang blev litteraturen sat i fokus i Aalborg.